Kommer oor waarskuwingslig op FlySafair-vlugteArgieffoto (Foto: Maroela Media) Een van FlySafair se vliegtuie sal vir eers gegrond bly sodat ’n tegniese fout op die vliegtuig ondersoek kan word. Dié fout het twee keer binne net een week veroorsaak dat ’n vlug tussen Oos-Londen en Kaapstad na Gqeberha (Port Elizabeth) herlei moes word. Die onderskeie voorvalle het verlede Woensdag (30 Maart) en toe weer Dinsdag plaasgevind. Die lugredery sê ’n waarskuwingsliggie het tydens albei vlugte begin flikker. Die liggie dui op ’n fout op ’n klein komponent op die vliegtuig se vlerk. Die vlugkaptein het albei kere veiligheidsprotokol gevolg en eerder in Gqeberha geland as om die reis na Kaapstad voort te sit. ’n Ondersoek na die eerste voorval het daarop gedui dat die flikkerende waarskuwingsliggie ’n vals alarm was. FlySafair het egter nou besluit om verdere ondersoek in te stel nadat die liggie vandeesweek vir ’n tweede keer geflikker het. “Tydens albei geleenthede het ons vlug- en kajuitpersoneel ingetree om die veiligheid van alle passasiers aan boord te verseker,” sê Kirby Gordon, hoofbemarkingsbeampte by FlySafair. Die lugredery sal nou in samewerking met die Burgerlugvaartowerheid (BLO) probeer om die ware oorsaak van die flikkerende noodliggie te bepaal. Geen onderbrekings in gereelde dienste word verwag nie. “Dit is nooit ideaal om ’n vliegtuig te herlei nie, want dit veroorsaak vertragings vir klante en het verskeie uitgawes vir die lugredery tot gevolg, maar dit is ons beleid om altyd konserwatief op te tree wanneer dit by enige moontlike veiligheidskwessies kom,” sê Gordon. “Suid-Afrika se lugvaartveiligheidsrekord is een van die bestes in die wêreld. Dit is belangrik dat ons as burgers verstaan ​​dat die BLO en die operateurs wat hulle reguleer, hierdie gebeure, hoe gering ook al, baie ernstig opneem om ons veilig in die lug te hou.”